KOMISIJAS REGULA (ES) 2019/552

(2019. gada 4. aprīlis),

ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz azoksistrobīna, biciklopirona, hlormekvata, ciprodinila, difenokonazola, fenpropimorfa, fenpiroksimāta, fluopirama, fozetila, izoprotiolāna, izopirazāma, oksamila, protiokonazola, spinetorāma, trifloksistrobīna un triflumezopirima maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu,

tā kā:

(1) Pārtikas kodeksa komisija 2018. gada 6. jūlijā pieņēma jaunu kodeksu par maksimāli pieļaujamiem atlieku līmeņiem (CXL) attiecībā uz azoksistrobīnu, biciklopironu, hlormekvatu, ciprodinilu, difenokonazolu, fenazakvīnu, fenpropimorfu, fenpiroksimātu, flonikamīdu, fluopiramu, flupiradifuronu, fozetilu, imazamoksu, imazapīru, izoprotiolānu, izopirazāmu, oksamilu, pikoksistrobīnu, protiokonazolu, kvinkloraku, saflufenacilu, spinetorāmu, tebukonazolu, trifloksistrobīnu un triflumezopirimu (2).

(2) Minēto vielu maksimālie atlieku līmeņi (MAL) tika noteikti Regulas (EK) Nr. 396/2005 II un III pielikumā, izņemot biciklopironu un triflumezopirimu, kam konkrēti MAL netika noteikti, un šīs vielas netika iekļautas minētās regulas IV pielikumā, tāpēc attiecībā uz tām ir spēkā minētās regulas 18. panta 1. punkta b) apakšpunktā noteiktā sākotnējā vērtība, proti, 0,01 mg/kg.

(3) Saskaņā ar Eiropas Parlamenta un Padomes Regulas (EK) Nr. 178/2002 (3) 5. panta 3. punktu, ja pastāv starptautiskie standarti vai ja tie noteikti tiks izstrādāti, tad tie jāņem vērā, izstrādājot vai pielāgojot pārtikas aprites tiesību aktus, izņemot gadījumus, kad tādi standarti vai to attiecīgās daļas būtu neefektīvs vai nepiemērots līdzeklis pārtikas aprites tiesību aktu likumīgo mērķu sasniegšanai, vai ja ir zinātnisks pamatojums, vai ja to rezultātā aizsardzības līmenis būtu citāds, nekā atzīts par piemērotu Savienībā. Turklāt saskaņā ar minētās regulas 13. panta e) punktu Savienībai ir jāveicina saskaņotība starp starptautiskajiem tehniskajiem standartiem un pārtikas aprites tiesību aktiem, nodrošinot arī, ka nesamazinās augstais aizsardzības līmenis, kas pieņemts Savienībā.

(4) Savienība iesniedza atrunu (4) Pārtikas kodeksa komisijas pesticīdu atlieku komitejā par ierosinātajiem CXL attiecībā uz šādām pesticīdu/produktu kombinācijām: biciklopironu (pārtikai izmantojami zīdītāju subprodukti), difenokonazolu (sēkleņi, rīsi), fenazakvīnu (visi produkti), fenpropimorfu (banāni), fenpiroksimātu (bumbieri, gurķi, melones, paprika, kafijas pupiņas, citrusaugļi, dzīvnieku izcelsmes produkti), flonikamīdu (visi produkti); fluopiramu (piens, rīsi, kaltēti zirņi), flupiradifuronu (visi produkti), imazamoksu (visi produkti), imazapīru (visi produkti), oksamilu (gurķi, patisoni), pikoksistrobīnu (visi produkti), kvinkloraku (visi produkti), saflufenacilu (visi produkti), spinetorāmu (avokado, plūmes, dzīvnieku izcelsmes produkti), tebukonazolu (visi produkti), trifloksistrobīnu (galviņkāposti).

(5) Tāpēc azoksistrobīna, biciklopirona, hlormekvata, ciprodinila, difenokonazola, fenpropimorfa, fenpiroksimāta, fluopirama, fozetila, izoprotiolāna, izopirazāma, oksamila, protiokonazola, spinetorāma, trifloksistrobīna un triflumezopirima CXL, kas nav minēti 4. apsvērumā, būtu kā MAL jāiekļauj Regulā (EK) Nr. 396/2005, izņemot gadījumus, kad tie attiecas uz produktiem, kuri minētās regulas I pielikumā nav minēti, vai kad tie ir zemāki par pašreizējiem MAL. Minētie CXL ir droši patērētājiem Savienībā (5).

(6) Ievērojot procedūru saistībā ar atļauju darbīgo vielu kālija fosfonātu saturošu augu aizsardzības līdzekli lietot uz kazenēm, avenēm, zilenēm, jāņogām un upenēm, ērkšķogām un plūškoka ogām, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošos fozetila MAL.

(7) Attiecīgā dalībvalsts novērtēja minēto pieteikumu saskaņā ar Regulas (EK) Nr. 396/2005 8. pantu un pārsūtīja Komisijai novērtēšanas ziņojumu.

(8) Eiropas Pārtikas nekaitīguma iestāde (“Iestāde”) izvērtēja pieteikumu un novērtēšanas ziņojumu, īpaši pārbaudot riskus patērētājiem un attiecīgos gadījumos dzīvniekiem, un sniedza pamatotu atzinumu par piedāvātajiem MAL (6). Iestāde minēto atzinumu nosūtīja pieteikuma iesniedzējam, Komisijai un dalībvalstij un darīja to publiski pieejamu.

(9) Iestāde secināja, ka visas prasības par datiem ir izpildītas un pieteikuma iesniedzēju pieprasītie MAL grozījumi patērētāju drošības ziņā ir pieņemami, pamatojoties uz patērētāju eksponētības novērtējumu, kas sagatavots par 27 konkrētām Eiropas patērētājām grupām. Iestāde ņēma vērā jaunākos datus par vielas toksikoloģiskajām īpašībām. Ne mūžilga eksponētība šai vielai, kas rodas, uzturā lietojot visus pārtikas produktus, kuros varētu būt šī viela, ne īslaicīga eksponētība, kas rodas, uzturā lietojot daudz attiecīgo produktu, neliecina par risku pārsniegt pieļaujamo diennakts devu vai akūto references devu.

(10) Balstoties uz Iestādes sniegto pamatoto atzinumu un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(11) Tāpēc Regula (EK) Nr. 396/2005 būtu attiecīgi jāgroza.

(12) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2019. gada 4. aprīlī Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-41%252FReport%252FFINAL%252FREP18_CACe.pdf

FAO/PVO kopīgā pārtikas standartu programma “Pārtikas kodeksa komisija”. II papildinājums. 41. sesija. Roma, Itālija, 2018. gada 2.–6. jūlijs.

(3) Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).

(4) Eiropas Savienības komentāri par Kodeksa apkārtrakstu CL 2018/39-PR: https://ec.europa.eu/food/sites/food/files/safety/docs/codex_cac_41_cl_2018-39-pr.pdf.

(5) Scientific support for preparing an EU position in the 50th Session of the Codex Committee on Pesticide Residues (CCPR). EFSA Journal 2018; 16(7):5306.

(6) Tiešsaistē pieejamie EFSA zinātniskie ziņojumi (http://www.efsa.europa.eu):

Reasoned opinion on the modification of the existing maximum residue levels for potassium phosphonates in certain berries and small fruits. EFSA Journal 2018; 16(9):5411.